 NA LUCY MKANYIKA KATIKA kijiji kidogo cha Zongwani Sagalla, Kaunti ya Taita Taveta, wakazi wa eneo hilo wamempa ndovu mmoja jina la ‘maunga’ kwa sababu ya ukorofi wake wa kubomoa nyumba ili kula unga wa mahindi. Ndovu huyo amekuwa maarufu kwa kuvunja nyumba za wakazi usiku ili tu kula unga na hivyo kuhatarisha maisha ya wenyeji. Wenyeji walioongea na Taifa Leo wamesema kuwa kati ya kundi la ndovu wanaozunguka katika eneo hilo, ndovu huyo amekuwa na hamu na tabia ya kula unga kila anapovunja nyumba. Mzee wa mtaa wa eneo hilo Bw Anderson Keke, alisimulia kuwa ndovu huyo hung’oa paa la nyumba akitumia mkonga wake mrefu na kisha kufakamia unga. “Ikiwa unga uko kwa paketi au gunia ndogo, basi hula vyote. Ikiwa uko kwa gunia kubwa, humwaga na kuramba,” akasema Mzee Keke. Mzee huyo wa mtaa aliongeza kwamba ndovu huyo huvamia vijiji vya Marapu na Rahasi ambapo hufanya uharibifu mkubwa na kuacha wenyeji na hofu ya maisha yao. Mzee Keke alisema kuwa wiki iliyopita, uvamizi huo uliongezeka na wakazi wamekuwa wakiishi kwa hofu. Kufikia sasa, tangu mwaka 2022, zaidi ya nyumba 30 zimevamiwa na ndovu huyo. “Wiki hii pekee nyumba tatu zimevamiwa,” alisema Mzee huyo. Alisema uvamizi wa tembo hao umesababisha kero na matatizo ya kifedha kwa wanakijiji, lakini pia ukiongeza matukio ya migogoro ya binadamu na wanyamapori katika eneo hilo. Mnamo Jumatano usiku, ndovu huyo alivamia nyumba ya Bi Rhoda Mwakireti na kung’oa paa na kula unga wa mahindi kilo tano, mahindi makavu kilo 10, mboga zilizokaushwa na mbaazi. Bi Mwakireti hakuwa nyumbani wakati kisa hicho kilipotokea. “Nilikuwa hospitalini na mama yangu mgonjwa nilipopigiwa simu na majirani wangu wakanijulisha kuhusu tukio hilo. Ninamshukuru Mungu sikuwepo nyumbani usiku huo,” alisema. Hii si mara ya kwanza ndovu huyo kuvamia nyumba yake. Mnamo Mei 2023, ndovu huyo alivunja nyumba ya mwanawe na kubomoa sehemu ya ukuta na paa. “Hadi leo hatujapata pesa za kurekebisha hiyo nyumba ya kwanza. Sijui sasa hata hii nitarekebisha vipi,” alisema. Mkazi mwingine, Bi Jemimah Mwakio, alisema mwezi Oktoba ndovu huyo alivamia kwake. “Aliondoa paa na kuchukua gunia la mboga zilizokaushwa. Nimeripoti kwa Shirika la Huduma kwa Wanyamapori (KWS) lakini sijapokea msaada wowote,” alisema. Alisema tukio hilo limewashangaza wenyeji kwani si la kawaida. “Nilipokuwa mdogo tulikuwa tunaona ndovu wakiingia shambani na kuharibu mimea lakini hii ni mara ya kwanza wao kuanza kuvamia nyumba,” alisema. Mwakilishi wa wadi ya Sagalla, Bryson Mwambi, alisema atawasiliana na KWS kuona jinsi wanyamapori hao watakavyofurushwa kutoka eneo hilo. “Nitazuru afisi za KWS ili kuwafahamisha kuhusu tishio hili,” alisema Bw Mwambi. Kaunti ya Taita Taveta kwa muda mrefu imekuwa ikikumbwa na visa vya mizozo kati ya binadamu na wanyamapori. Ndovu wengi kutoka katika mbuga jirani ya Tsavo wakivamia makazi ya watu mara kwa mara. Matukio kama haya mara nyingi hutokea katika maeneo mengi ya kaunti hiyo kutokana na ukaribu wao na mbuga hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  